Diari Oficial de la Generalitat Valenciana


Sumari del DOGV 6809, del 03-07-2012 (2012/6396)

ACORD de 26 d'abril de 2012 pel qual es deleguen les funcions d'autorització del pagament de Fons FEADER entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua, de la Conselleria d'Infraestructures, Territori i Medi Ambient i de la Conselleria de Governació
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6809

Data del DOGV
:   03-07-2012

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2012/6396


Data del document
:   26-04-2012

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Acord

ACORD de 26 d'abril de 2012 pel qual es deleguen les funcions d'autorització del pagament de Fons FEADER entre l'organisme pagador i els diferents òrgans administratius de la Conselleria d'Agricultura, Pesca, Alimentació i Aigua, de la Conselleria d'Infraestructures, Territori i Medi Ambient i de la Conselleria de Governació [2012/6396]  
  
Reunits  
  
Davant de Maritina Hernández Miñana, presidenta de l'Agència Valenciana de Foment i Garantia Agrària, Isabel Bonig Trigueros, consellera d'Infraestructures, Territori i Medi Ambient, i Serafín Castellano Gómez, conseller de Governació.   
D'una banda, Amparo Montoro Blasco, subsecretària de la Conselleria d'Agricultura, Pesca, Alimentació i Aigua, càrrec per al qual va ser nomenada per mitjà del Decret 76/2011, de 24 de juny, del Consell (DOCV núm. 6552, de 27.06.2011), en la seua condició de directora de l'organisme pagador, segons l'article 3.2 del Decret 124/2006, de 8 de setembre, del Consell, pel qual es designa l'organisme pagador dels gastos corresponents a la política agrícola comuna a la Comunitat Valenciana i se n'establix l'organització i el funcionament (DOGV núm. 5344, de 12.09.06), i l'article 13.1 del Decret 123/2006, de 8 de setembre, del Consell, pel qual s'aprova l'Estatut de l'Agència Valenciana de Foment i Garantia, en la redacció feta en el Decret 118/2008, d'1 d'agost, del Consell (DOCV núm. 5821, de 5 d'agost).  
D'una altra banda, Manuel Laínez Andrés, director general de Producció Agrària i Ramaderia, en virtut del Decret 76/2011, de 24 de juny, del Consell (DOCV núm. 6552, de 27.06.2011); Marta Valsangiacomo Gil, directora general d'Empreses Agroalimentàries i Desenrotllament Rural, en virtut del Decret 76/2011, de 24 de juny, del Consell (DOCV núm. 6552, de 27.06.2011); Mar Casanova Lloréns, secretària autonòmica d'Agricultura, Pesca, Alimentació i Aigua (article 3 del Decret 113/2011, de 2 de setembre, DOCV núm. 6602, de 06.09.2011), en virtut del Decret 35/2012, de 17 de febrer, del Consell (DOCV núm. 6717, de 20.02.2012) ; Alfredo González Prieto, director general del Medi Natural, en virtut del Decret 81/2011, d'1 de juliol, del Consell (DOCV núm. 6557, de 04.07.2011); i Irene Rodríguez Rodrigo, directora general de Prevenció, Extinció d'Incendis i Emergències, en virtut del Decret 76/2011, de 24 de juny, del Consell (DOCV núm. 6552, de 27.06.2011).   
Actuen tots d'acord amb les atribucions que els conferix el Decret 113/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Agricultura, Pesca, Alimentació i Aigua (DOCV núm. 6602, de 06.09.2011); el Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient (DOCV núm. 6602, de 06.09.2011), i el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació (DOCV núm. 6602, de 06.09.2011).  
  
Es reconeixen prou competència per a atorgar este acord i, a este efecte,  
  
Exposen  
  
Primer  
Que en el Reglament (CE) 885/2006, de la Comissió, de 21 de juny, i el Reglament (CE) 1290/2005, del Consell, de 17 de maig, relatius a l'autorització d'organismes pagadors i altres òrgans i a la liquidació de comptes del FEAGA i del FEADER, i al finançament de la política agrícola comuna, respectivament, es preveu una sèrie de requisits que han de complir els organismes pagadors pel que fa a la liquidació de comptes.  
Concretament, en l'annex I del Reglament (CE) 885/2006 s'establixen els criteris d'autorització referits a «1. Entorn interior; 2. Activitats de control; 3. Informació i comunicació; 4. Seguiment», que han de complir els organismes pagadors perquè puguen actuar com a tals.  
  
En l'apartat c, «Delegació», dins del punt 1, «Entorn interior», de l'annex esmentat, s'establix, de conformitat amb les disposicions de l'apartat 1 de l'article 6 del Reglament (CE) 1290/2005, que l'organisme pagador pot delegar qualsevol de les seues funcions principals excepte la relativa a l'execució del pagament.  
  
Segon  
Que en el Decret 113/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Agricultura, Pesca, Alimentació i Aigua, s'establixen com a òrgans directius de la Conselleria els següents:  
- Direcció General de Producció Agrària i Ramaderia.  
- Direcció General d'Empreses Agroalimentàries i Desenrotllament Rural.  
- Direcció General de l'Aigua.  
Així mateix, en el Decret 112/2011, de 2 de setembre, del Consell, pel qual s'aprova el Reglament Orgànic i Funcional de la Conselleria d'Infraestructures, Territori i Medi Ambient, s'establix, entre altres, com a òrgan directiu de la Conselleria la Direcció General del Medi Natural.  
D'altra banda, en el Decret 114/2011, de 2 de setembre, del Consell, pel qual s'aprova el Reglament Orgànic i Funcional de la Conselleria de Governació, s'establix entre els seus òrgans directius la Direcció General de Prevenció, Extinció d'Incendis i Emergències.  
  
Tercer  
Que en el Decret 124/2006, de 8 de setembre, del Consell, pel qual es designa organisme pagador dels gastos corresponents a la política agrícola comuna a la Comunitat Valenciana i se n'establix l'organització i el funcionament (DOGV núm. 5344, de 12.09.2006), es designa en l'article 3 l'Agència Valenciana de Foment i Garantia Agrària com a organisme pagador de les ajudes del Fons Europeu de Garantia Agrària (FEAGA) i del Fons Europeu Agrari de Desenrotllament Rural (FEADER).  
Que, de conformitat amb el que es preveu en l'article 6 del Decret 124/2006, de 8 de setembre, del Consell (DOGV núm. 5344, de 12.09.2006), les funcions d'autorització dels pagaments en l'organisme pagador i la declaració de fiabilitat corresponen al director de l'Agència Valenciana de Foment i Garantia Agrària, que pot delegar l'exercici d'esta competència en els termes establits en l'apartat 1 de l'article 6 del Reglament (CE) 1290/2005.  
  
Quart  
Per mitjà de l'Acord de 8 de setembre de 2009 (DOCV núm. 6121, de 13 d'octubre de 2009), es van delegar les funcions d'autorització del pagament dels fons FEADER entre l'Agència Valenciana de Foment i Garantia Agrària, en la seua condició d'organisme pagador, i diferents òrgans administratius de la Conselleria d'Agricultura, Pesca i Alimentació i de la Conselleria de Medi Ambient.  
  
Quint  
Que en el Decret 5/2011, de 21 de juny, del president de la Generalitat, pel qual es determinen les conselleries en què s'organitza l'Administració de la Generalitat, es reforma l'organització bàsica de l'Administració autonòmica valenciana.   
Així mateix, en el Decret 75/2011, de 24 de juny, del Consell, en la redacció feta en el Decret 89/2011, del Consell, s'establix l'estructura orgànica bàsica de la Presidència i de les conselleries.  
Estes modificacions impliquen una reorganització que requerix la firma d'un nou acord de delegació entre l'organisme pagador i els nous centres directius de la Generalitat amb competències en la gestió de mesures finançades pel FEADER.  
  
Sext  
Tenint en compte tot això, les parts subscriuen este acord ajustant-se a les següents:  
  
Clàusules  
  
Primera  
L'Agència Valenciana de Foment i Garantia Agrària, en la seua condició d'organisme pagador, i en la forma i condicions que s'establixen, delega en els òrgans que s'indiquen a continuació, i per a les mesures que dins de l'àmbit de les seues competències es financen a càrrec del Fons Europeu Agrícola de Desenrotllament Rural (FEADER), com també per a les mesures que en el marc de la política agrícola comuna (PAC) puguen aprovar-se finançades a càrrec del Fons Europeu Agrícola de Desenrotllament Rural (FEADER), les funcions d'autorització de pagaments i la pràctica de les inspeccions de control, necessàries per a verificar la realitat dels fets que servixen de base als pagaments, de conformitat amb la legislació sectorial de la Unió Europea.  
I. Direcció general amb competències en matèria d'investigació agrària, experimentació, capacitació i transferència tecnològica, política agrària comuna, competitivitat de la producció agrària, protecció agroalimentària i ramaderia.  
II. Direcció general amb competències en matèria d'augment del valor afegit dels productes agrícoles, ramaders i forestals, empreses agroalimentàries, cooperativisme agrari, comercialització, estratègia territorial rural i estructures agràries.  
III. Direcció general amb competències en matèria de planificació, gestió i protecció de recursos hídrics, projectes de recursos hídrics, projectes d'infraestructures hidràuliques urbanes i de regadiu a la Comunitat Valenciana, construcció i explotació d'infraestructures hidràuliques, planificació i gestió de les conques internes de la Comunitat Valenciana, modernització de regadius, reutilització i estalvi de l'aigua, control i protecció de la qualitat de l'aigua i autorització d'abocaments.  
IV. Direcció general amb competències en la conservació de la biodiversitat i protecció i gestió de les muntanyes i recursos forestals.  
V. Direcció general amb competències en matèria de prevenció d'incendis forestals.  
  
Segona  
Els òrgans detallats en la clàusula anterior, en la seua condició d'òrgans delegats, han de disposar d'estructura organitzativa, mitjans personals i materials i procediments escrits amb les funcions i responsabilitats dels seus efectius adequats i suficients per a atendre les funcions delegades.  
Estos requisits han de documentar-los i emetre'n informes els òrgans delegats al director de l'organisme pagador amb la indicació que se'n disposa.  
En la gestió de les mesures, l'òrgan delegat ha d'observar els procediments legalment establits, de manera que s'oferisquen prou garanties de compliment de la legislació aplicable de caràcter general. A este efecte, cal sol·licitar a l'òrgan competent, en cada cas, tots els informes que siguen preceptius en virtut de disposició legal.  
  
  
Tercera  
En els casos en què corresponga a l'òrgan delegat la tramitació d'un expedient de contractació per a execució d'obres o inversions, l'òrgan delegat realitzarà el tràmit de contractació i adjudicació i remetrà a l'organisme pagador tota la documentació per a constància del gasto compromés.  
Serà responsabilitat de l'òrgan delegat el seguiment, el desplegament i l'execució de tota relació contractual resultant de l'expedient de contractació, així com la pràctica dels controls que siguen necessaris per a verificar els fets sobre la base dels quals siguen autoritzats els pagaments.  
  
Quarta  
Els òrgans delegats, dins del termini establit per al pagament de cada una de les mesures d'ajuda i, en tot cas, amb prou antelació a la data establida, han de remetre a l'organisme pagador un informe dels controls efectuats segons la normativa aplicable, necessaris i previs al pagament.  
L'informe, que ha de firmar la persona que designe el/la director/a general com a òrgan delegat, ha de comprendre els punts següents:  
  
- Relació detallada dels expedients autoritzats al pagament.  
- Llista de controls realitzats, administratius, de camp i, si és el cas, de condicionalitat, i d'obres sobre inversions, amb la descripció de la forma en què s'han dut a terme.  
- Indicació que els controls efectuats han sigut supervisats per tècnics del mateix rang o d'un rang superior jeràrquic i, en particular, que els documents de control es troben amb la conformitat del superior jeràrquic del tècnic que ha efectuat el treball, amb indicació de les mesures de supervisió utilitzades.  
- Indicació dels mètodes de mostratge utilitzats i, si escau, els criteris de risc utilitzats en la selecció d'expedients sotmesos a control, l'abast i les limitacions observades en l'execució dels controls.  
  
- Criteris utilitzats en la selecció de projectes, d'acord amb la legislació aplicable de caràcter general, i compliment de les normes relatives a la contractació pública i legislació mediambiental.  
- Mesures preses en relació amb les discrepàncies i irregularitats detectades.  
- Indicació de compliment de les obligacions establides per la normativa sectorial reguladora de l'ajuda, citant els reglaments i, així mateix, els criteris d'autorització que s'establixen en el Reglament (CE) 885/2006.  
- Normativa o procediments escrits (manuals de procediment) que té establits l'òrgan delegat pel qual es definixen les responsabilitats i obligacions de contractació, gestió, control i autorització de les ajudes.  
  
- S'informarà, si és el cas, de les garanties constituïdes a favor de l'organisme pagador.  
- S'informarà que tota la documentació generada per a autoritzar el pagament és accessible i es troba identificada, i se citarà la ubicació en l'òrgan delegat.  
  
Quinta  
L'òrgan delegat ha d'emetre, i afegir a l'informe referit en la clàusula quarta, el certificat d'admissibilitat en què es farà constar que les sol·licituds informades posseïxen totes les condicions per a ordenar-ne el pagament.  
El/La directora/a general, com a òrgan delegat, una vegada constatat el punt anterior, resoldrà l'autorització del pagament, que haurà d'incloure el certificat d'admissibilitat esmentat en el paràgraf precedent, com també la quantitat econòmica que ha de ser abonada al sol·licitant de conformitat amb la legislació comunitària.  
  
Sexta  
L'òrgan delegat ha de remetre al / a la director/a de l'organisme pagador l'autorització del pagament referida en la clàusula quinta, i adjuntar-hi:  
- Certificat d'admissibilitat del titular de l'òrgan delegat en els termes exposats en la clàusula quinta.  
- Informe del centre gestor responsable de la línia en els termes exposats en la clàusula quarta.  
- Fitxer informàtic o suport electrònic amb totes les dades dels projectes i sol·licituds autoritzats al pagament.  
  
Sèptima  
Així mateix, l'òrgan delegat ha de remetre al/a la director/a de l'organisme pagador:  
- Informació trimestral en suport electrònic, amb les dades relatives als requeriments de pagament exigits per la Comissió amb els pagaments que cal realitzar en eixe període.  
- Informació sobre els procediments de cada un dels pagaments que no siga procedent realitzar o que siguen pagaments indeguts.  
- Anualment, han de remetre:  
- Manual de procediment.  
- Memòria dels controls realitzats.  
- Estadístiques de control exigides per la legislació comunitària.  
- Proposta de pla de control.  
  
Huitena  
L'òrgan delegat conservarà i custodiarà tota la documentació relativa a les sol·licituds d'ajuda, als projectes d'inversió aprovats i als controls efectuats, en paper o en format electrònic, degudament registrada i localitzada, segons els procediments establits per l'organisme pagador.  
  
Novena  
S'autoritza l'accés als documents relatius a les sol·licituds, expedients i controls efectuats a les persones i els òrgans que tinguen dret a inspeccionar-los, i en particular als següents:  
- Servicis de l'organisme pagador responsables de tramitar el pagament.   
- Servici d'Auditoria interna.  
- Òrgan de certificació.  
- Funcionaris de la Unió Europea.  
  
Desena  
S'autoritza l'organisme pagador perquè, a través del seu Servici d'Auditoria Interna, verifique que l'òrgan delegat complix les obligacions i els requisits exigits per a la formalització de la delegació acordada, de conformitat amb el que s'establix en l'epígraf VI de l'apartat c, «Delegació», del criteri d'autorització «1. Entorn interior» del Reglament (CE) 885/2006, de la Comissió.  
  
Onzena  
Correspon a l'òrgan delegat realitzar l'inici, la instrucció i la resolució dels expedients de recuperació de pagaments indeguts, així com la recaptació en període voluntari, i facilitar la informació que a este efecte li requerisca l'organisme pagador.  
  
Dotzena  
Correspon a l'organisme pagador la inclusió en el registre de deutors i la declaració posterior a la Unió Europea dels beneficiaris que siguen subjectes dels expedients referits en la clàusula anterior, en els termes establits en la legislació comunitària.  
Igualment, li correspon la comunicació a l'Oficina Europea de Lluita contra el Frau (OLAF) en els supòsits que siguen procedents, d'acord amb el que es preveu en el reglament relatiu a la comunicació i el seguiment d'irregularitats.  
  
Tretzena  
En tot allò no previst en este acord, seran aplicables els reglaments comunitaris propis de la matèria de què es tracte, en concordança amb el Reglament (CE) 885/2006, de la Comissió, i la normativa que regule les ajudes cofinançades.  
  
Catorzena  
Este acord tindrà efecte a partir de la seua publicació en el Diari Oficial de la Comunitat Valenciana, i deixarà sense efecte l'acord de 8 de setembre de 2009, pel qual es deleguen les funcions d'autorització del pagament de fons FEADER entre l'organisme pagador i els diferents òrgans administratius de la Conselleria d'Agricultura, Pesca i Alimentació, així com de la Conselleria de Medi Ambient, Aigua, Urbanisme i Habitatge.  
I en prova de conformitat i per a la deguda constància de tot allò que s'ha convingut, firmen este acord en tres exemplars.  
  
  
La consellera d'Agricultura, Pesca, Alimentació i Aigua: Maritina Hernández Miñana.  
La consellera d'Infraestructures, Territori i Medi Ambient: Isabel Bonig Trigueros.  
El conseller de Governació: Serafín Castellano Gómez.  
La directora de l'Organisme Pagador: Amparo Montoro Blasco.  
La secretària autonòmica d'Agricultura, Pesca, Alimentació, i Aigua: Mar Casanova Lloréns (per suplència en virtut del que disposa l'article 3 del Decret 113/2011, de 2 de setembre, DOCV núm. 6602, de 06.09.2011).  
El director general de Producció Agrària i Ramaderia: Manuel Laínez Andrés.  
La directora general d'Empreses Agroalimentàries i Desenrotllament Rural: Marta Valsangiacomo Gil.  
El director general del Medi Natural: Alfredo González Prieto.  
La directora general de Prevenció i Extinció d'Incendis i Emergències: Irene Rodríguez Rodrigo.